CELEX: 32014R1263
Language: lt
Date: 2014-11-26 00:00:00
Title: 2014 m. lapkričio 26 d. Komisijos deleguotasis reglamentas (ES) Nr. 1263/2014, kuriuo numatoma laikina išskirtinė pagalba Estijos, Latvijos ir Lietuvos pieno gamintojams

27.11.2014   
            
            
               LT
            
            
               Europos Sąjungos oficialusis leidinys
            
            
               L 341/3
            
         KOMISIJOS DELEGUOTASIS REGLAMENTAS (ES) Nr. 1263/2014
   2014 m. lapkričio 26 d.
   kuriuo numatoma laikina išskirtinė pagalba Estijos, Latvijos ir Lietuvos pieno gamintojams
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 219 straipsnio 1 dalį kartu su 228 straipsniu,
   kadangi:
   
               (1)
            
            
               2014 m. rugpjūčio 7 d. Rusijos Vyriausybė įvedė tam tikrų produktų, įskaitant pieno gaminius, importo iš Sąjungos į Rusiją draudimą. Šis draudimas daro ypač didelį poveikį Estijos, Latvijos ir Lietuvos pieno ir pieno gaminių sektoriams, nes šios valstybės narės daugiausia priklauso nuo eksporto į Rusiją. 2013 m. šios trys šalys daugiau kaip 15 % pieno gaminių eksportavo į Rusiją, o į Rusiją eksportuojami gaminiai sudaro daugiau kaip 60 % šių valstybių narių į trečiąsias šalis eksportuojamų pieno gaminių;
            
         
               (2)
            
            
               rugpjūčio ir rugsėjo mėn. Estijos, Latvijos ir Lietuvos pieno supirkimo kainos smarkiai nukrito, nors šių kainų Sąjungos vidurkis išliko palyginti stabilus. Palyginti su praėjusiais metais, rugsėjo mėn. pieno supirkimo kainos buvo 26–27 % mažesnės Estijoje bei Latvijoje ir 33 % mažesnės Lietuvoje, o Sąjungos vidurkis sumažėjo tik 5 %. Trijų Baltijos valstybių pieno kainos labiausiai Sąjungoje priartėjusios prie intervencijos lygio;
            
         
               (3)
            
            
               pieno supirkimo kainoms nukritus iki netvaraus lygio kyla grėsmė pieno gamybos sektoriams trijose Baltijos valstybėse, kurios 2014 m. buvo beužimančios tvirtą poziciją rinkoje. Be to, Baltijos valstybėse narėse gaminami pieno gaminiai smarkiai priklausė nuo Rusijos rinkos poreikių ir pageidavimų. Reikia laiko, kad sektoriai surastų naujų pardavimo galimybių arba pritaikytų gamybos procesus naujiems paklausiems produktams;
            
         
               (4)
            
            
               trijų Baltijos valstybių narių pieno ir pieno gaminių sektoriuose daugiausia gaminami ne sviestas ir nugriebto pieno milteliai, o kiti pieno gaminiai, kuriems netaikoma viešoji intervencija ir už kuriuos neskiriama privataus sandėliavimo parama;
            
         
               (5)
            
            
               todėl siekiant efektyviai panaikinti dėl smarkaus kainų sumažėjimo atsiradusį rinkos sutrikimą tikslinga trims Baltijos valstybėms narėms skirti pagalbą – vienkartinį finansinį paketą pieno gamintojams, nukentėjusiems nuo Rusijos įvesto importo draudimo ir dėl jo susiduriantiems su likvidumo problema, paremti;
            
         
               (6)
            
            
               finansinio paketo suma kiekvienai atitinkamai valstybei narei turėtų būti nustatyta remiantis 2013–2014 m. pieno gaminių gamyba pagal nacionalines kvotas. Siekdamos užtikrinti, kad parama pasiektų tuos gamintojus, kurie nukentėjo nuo importo draudimo, ir atsižvelgdamos į ribotus biudžeto išteklius, atitinkamos valstybės narės nacionalines sumas turėtų paskirstyti nediskriminacinėmis sąlygomis pagal objektyvius kriterijus ir vengti iškreipti rinką ir konkurenciją;
            
         
               (7)
            
            
               kadangi kiekvienai atitinkamai valstybei narei skiriamo finansinio paketo lėšomis bus galima kompensuoti tik dalį gamintojų patirtų faktinių išlaidų, toms valstybėms narėms turėtų būti leista pieno gamintojams skirti papildomą paramą vienodomis objektyviomis, nediskriminacinėmis ir konkurencijos neiškreipiančiomis sąlygomis;
            
         
               (8)
            
            
               kadangi finansinio paketo sumos kiekvienai iš šių valstybių narių nustatytos eurais, būtina nustatyti Lietuvai skirtos sumos konvertavimo į nacionalinę valiutą datą, kad parama būtų skirta vienodomis sąlygomis ir tuo pat metu. Todėl tikslinga pagal Reglamento (ES) Nr. 1306/2013 106 straipsnį nustatyti valiutos kursą lemiantį operacinį įvykį. Laikantis Reglamento (ES) Nr. 1306/2013 106 straipsnio 2 dalies b punkte nurodyto principo ir 106 straipsnio 5 dalies c punkte nustatyto kriterijaus, tas operacinis įvykis turėtų būti šio reglamento įsigaliojimo data;
            
         
               (9)
            
            
               šiame reglamente numatyta pagalba turėtų būti laikoma priemone, kuria remiamos žemės ūkio rinkos, kaip nurodyta Reglamento (ES) Nr. 1306/2013 4 straipsnio 1 dalies a punkte;
            
         
               (10)
            
            
               dėl biudžetinių priežasčių išlaidas, kurias atitinkamos valstybės narės patyrė remdamos pieno gaminių gamintojus, Sąjunga turėtų finansuoti tik jei atitinkamos išmokos bus išmokėtos iki nustatyto termino;
            
         
               (11)
            
            
               siekdamos užtikrinti skaidrumą ir joms skirtų sumų panaudojimo stebėseną ir tinkamą administravimą, atitinkamos valstybės narės turėtų pranešti Komisijai objektyvius paramos skyrimo metodų nustatymo kriterijus ir nuostatas, kuriomis vadovaujasi siekdamos neiškreipti rinkos;
            
         
               (12)
            
            
               siekiant užtikrinti, kad pieno gaminių gamintojai pagalbą gautų kuo greičiau, atitinkamoms valstybėms narėms turėtų būti sudaryta galimybė šį reglamentą įgyvendinti nedelsiant. Todėl šis reglamentas turėtų įsigalioti trečią dieną po jo paskelbimo,
            
         PRIĖMĖ ŠĮ REGLAMENTĄ:
   1 straipsnis
   1.   28 661 259 EUR Sąjungos pagalba skiriama Estijai, Latvijai ir Lietuvai, kad jos galėtų tikslingai paremti pieno gamintojus, nukentėjusius dėl Rusijos įvesto Sąjungos gaminių importo draudimo.
   Estija, Latvija ir Lietuva priede nustatytas joms skirtas sumas panaudoja remdamosi objektyviais nediskriminaciniais kriterijais su sąlyga, kad išmokomis nebus iškreipta konkurencija. Šiuo tikslu atitinkamos valstybės narės atsižvelgia į Rusijos įvesto importo draudimo poveikio atitinkamiems gamintojams mastą.
   Estija, Latvija ir Lietuva išmokas išmoka ne vėliau kaip 2015 m. balandžio 30 d.
   2.   Konvertuojant priede nustatytą Lietuvai skirtą sumą valiutos kursą lemiantis operacinis įvykis yra šio reglamento įsigaliojimo diena.
   2 straipsnis
   Estija, Latvija ir Lietuva pieno gamintojams, gaunantiems 1 straipsnyje nurodytą pagalbą, gali skirti papildomą paramą, neviršijančią kiekvienai iš jų priede nustatytos sumos, vienodomis objektyviomis, nediskriminacinėmis ir konkurencijos neiškreipiančiomis sąlygomis.
   Estija, Latvija ir Lietuva papildomą paramą išmoka ne vėliau kaip 2015 m. balandžio 30 d.
   3 straipsnis
   Estija, Latvija ir Lietuva Komisijai praneša:
   
               a)
            
            
               nedelsdamos ir ne vėliau kaip 2015 m. kovo 31 d. – objektyvius tikslinės paramos skyrimo metodų nustatymo kriterijus ir priemones, kurių buvo imtasi siekiant išvengti konkurencijos iškreipimo;
            
         
               b)
            
            
               ne vėliau kaip 2015 m. birželio 30 d. – bendrą išmokėtą sumą ir paramos gavėjų skaičių ir tipą.
            
         4 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. lapkričio 26 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      PRIEDAS
      
                  Valstybė narė
               
               
                  Mln. EUR
               
            
                  Estija
               
               
                  6,868253
               
            
                  Latvija
               
               
                  7,720114
               
            
                  Lietuva
               
               
                  14,072892